แนะผู้ปกครอง หมั่นดูแลผลกระทบสภาพจิตใจและอารมณ์ของบุตรหลาน จากเหตุการณ์ความรุนแรง ใช้สื่อด้วยความระมัดระวัง
นายแพทย์ธงชัย กีรติหัตถยากร รักษาราชการแทนอธิบดีกรมการแพทย์ กล่าวว่า จากเหตุความรุนแรงที่จังหวัดหนองบัวลำภู รวมถึงการนำเสนอข่าวทุกช่วงเวลาที่ผ่านมาส่งผลต่ออารมณ์และจิตใจของผู้ปกครองและบุตรหลาน ดังนั้นเพื่อป้องกันไม่ให้บุตรหลาน ได้รับผลกระทบทางด้านอารมณ์และจิตใจจากเหตุการณ์นี้ กรมการแพทย์ แนะนำผู้ปกครองในการดูแลบุตรหลานเบื้องต้นคือ จำกัดเวลาในการเข้าถึงสื่อต่างๆ ของเด็ก เพื่อให้ได้รับข้อมูลข่าวสารที่จำกัด  ไม่มากหรือวนเวียนแต่สิ่งที่ทำให้หดหู่ใจ หากเด็กต้องเข้าถึงสื่อ ควรมีผู้ปกครองดูอยู่ด้วย เพื่อป้องกันการเห็นภาพหรือเนื้อหาที่รุนแรง หรือสร้าง ความสะเทือนใจแก่เด็ก ในเด็กโตที่เล่น Social media ผู้ปกครองควรแนะนำเรื่องการใช้ Social media อย่างเหมาะสม เช่น หยุดส่งต่อภาพความรุนแรง การวิพากษ์วิจารณ์ข่าวผ่าน Social media โดยสิ่งที่สามารถทำได้ เช่น การให้กำลังใจผ่าน Social media  การส่งต่อความช่วยเหลือ เป็นต้นด้านนายแพทย์อดิศัย ภัตตาตั้ง ผู้อำนวยการสถาบันสุขภาพเด็กแห่งชาติมหาราชินี กล่าวว่า การดูแลบุตรหลานนอกจากเรื่องการใช้สื่อแล้ว ควรให้เด็กมีกิจกรรมช่วงปิดเทอมที่หลากหลาย จะช่วยลดการเข้าถึงสื่อ พร้อมช่วยให้ผ่อนคลายได้ ควรเฝ้าระวังติดตามอารมณ์ของเด็ก โดยหมั่นสังเกตอารมณ์ที่เปลี่ยนไปของเด็กในช่วงนี้ ทั้งช่วงที่มีการใช้สื่อและไม่ใช้สื่อ ควรรับฟังแบ่งปันความรู้สึกและวิธีการจัดการอารมณ์ร่วมกัน ผู้ปกครองควรเป็นตัวอย่างที่ดีในการจัดการอารมณ์และการใช้สื่ออย่างเหมาะสม หากผู้ปกครองหรือเด็กไม่สามารถจัดการอารมณ์เศร้า เสียใจ รู้สึกผิดที่เกิดขึ้นได้ สามารถติดต่อรับการปรึกษาช่วยเหลือจากคลินิกจิตเวชใกล้บ้าน หรือสายด่วนสุขภาพจิต 1323